贈劉仲堪
作者：王禹偁
朝代：宋

paragraphs: 劉生頗少秀，爲學識根柢。
丘軻有堂奧，試脚到階砌。
楊墨恣荒榛，揮手欲芟薙。
携文訪謫居，趣向非權勢。
對挹雛鳳下，交言孤鶴唳。
在璞認良玉，行當爲國器。
彼茁見靈芽，佇可供王祭。
豈止隨衆人，區區一枝桂。
宜哉孫漢公，妻之以女弟。
吾家兄之子，笄年未伉儷。
恨不早相逢，取子爲佳壻。